Ψήφισμα της επιτροπής των περιφερειών που εκφράζει την υποστήριξή της προς τους αιρετούς εκπροσώπους της τοπικής αυτοδιοίκησης που αποτελούν στόχο επιθέσεων και απειλών στη χώρα των βάσκων

(2003/C 244/12)

Α. εκτιμώντας ότι η ΕΤΠ είναι το ευρωπαϊκό θεσμικό όργανο που εκπροσωπεί την τοπική αυτοδιοίκηση και περιφερειακή διοίκηση και, με την ιδιότητα αυτή, συνιστά προνομιούχο παρατηρητήριο της τοπικής δημοκρατίας στην Ευρωπαϊκή Ένωση·

Β. εκτιμώντας ότι η Ευρωπαϊκή Ένωση στηρίζεται στις αδιαίρετες και καθολικές αξίες της ανθρώπινης αξιοπρέπειας, της ελευθερίας, της ισότητας και της αλληλεγγύης και ότι συμβάλλει στη διαφύλαξη και την ανάπτυξη των κοινών αυτών αξιών, με σεβασμό του ευρέος φάσματος των πολιτισμών και των παραδόσεων των λαών της Ευρώπης, καθώς και της εθνικής ταυτότητας των κρατών μελών και της οργάνωσης των δημόσιων αρχών τους σε εθνικό, περιφερειακό και τοπικό επίπεδο·

Γ. εκτιμώντας ότι η ελεύθερη έκφραση διαφορετικών τοποθετήσεων, διαφορετικών πολιτιστικών παραδόσεων, διαφορετικών θρησκευτικών πεποιθήσεων και διαφορετικών επιλογών ζωής αποτελεί το θεμέλιο μιας ανοιχτής κοινωνίας·

Δ. εκτιμώντας ότι οι αρχές της δημοκρατίας και του κράτους δικαίου, στις οποίες στηρίζεται η ΕΕ, απειλούνται από βίαιες τρομοκρατικές επιθέσεις οργανωμένες, συστηματικές και επιλεκτικές, εκ μέρους της ΕΤΑ και συναφών οργανώσεων ενάντια σε αιρετούς εκπροσώπους της τοπικής αυτοδιοίκησης στη Χώρα των Βάσκων και στη Ναβάρα· ότι πολυάριθμοι δημοτικοί σύμβουλοι του Λαϊκού κόμματος και του Σοσιαλιστικού κόμματος δολοφονήθηκαν κατά τα τελευταία χρόνια στις περιοχές αυτές και σε ολόκληρη την Ισπανία· ότι δεκάδες Βάσκοι δημοτικοί σύμβουλοι παραιτήθηκαν και μάλιστα ότι ακόμη και διαλύθηκε ένα δημοτικό συμβούλιο· ότι η προσωπική προστασία εκατοντάδων Βάσκων αιρετών εκπροσώπων πρέπει να εξασφαλίζεται σε μόνιμη βάση από αστυνομική συνοδεία·

Ε. εκτιμώντας ότι τα δημοκρατικά κόμματα που αγωνίζονται ανοιχτά ενάντια σε κάθε προσπάθεια για τον τερματισμό της ανάπτυξης των κοινών αξιών της ανθρώπινης αξιοπρέπειας, της ελευθερίας, της ισότητας και της αλληλεγγύης αντιμετωπίζουν σοβαρές δυσκολίες για να συμπληρώσουν τους καταλόγους τους για τις τοπικές εκλογές στη Χώρα των Βάσκων (και αναγκάζονται να απευθυνθούν σε αγωνιστές άλλων περιφερειών της Ισπανίας)· ότι οι έδρες των κομμάτων αυτών πρέπει να προστατεύονται και ότι οι εκλογικές συγκεντρώσεις τους αποτελούν στόχο δεδηλωμένων τρομοκρατικών απειλών·

ΣΤ. εκτιμώντας ότι πολλοί ισπανικοί νόμοι (εκλογικοί, τοπικοί κ.λπ.) χρειάστηκε να τροποποιηθούν ώστε να προστατεύουν τους δημοτικούς συμβούλους, ότι οι κυβερνήσεις και τα κόμματα αναγκάζονται να καταβάλλουν μεγάλες προσπάθειες για να εξασφαλίζουν την προστασία των εν λόγω αιρετών εκπροσώπων και ότι η ισπανική κοινή γνώμη έχει όλο και πιο σοβαρές αμφιβολίες ως προς τη νομιμότητα των προσεχών τοπικών εκλογών που θα χρειαστεί να διεξαχθούν υπό τις συνθήκες αυτές·

Ζ. εκτιμώντας ότι η τρομοκρατική οργάνωση ΕΤΑ, δημιουργώντας αιματηρά επεισόδια, έχει σκοπό να επιτεθεί στους τοπικούς αιρετούς εκπροσώπους, τον πιο ευαίσθητο κρίκο της αλυσίδας των πολιτικών εκπροσώπων στην Ισπανία, προκειμένου να παρεμποδίσει το δικαίωμα εκπροσώπησης των δημοκρατικών κομμάτων και να παραποιήσει, έτσι, τα αποτελέσματα ορισμένων εκλογών·

Η. εκτιμώντας ότι οι τρομοκρατικές αυτές δράσεις περιορίζουν το δικαίωμα του εκλέγειν και του εκλέγεσθαι στις δημοτικές εκλογές και, επομένως, την έκφραση της βούλησης των πολιτών και τη συμμετοχή στην πολιτική, που συνιστούν τα θεμέλια της εξουσίας των δημόσιων αρχών·

κατά την 49η σύνοδο ολομέλειας (συνεδρίαση της 10ης Απριλίου 2003), η Επιτροπή των Περιφερειών υιοθέτησε ομόφωνα, με 8 αποχές, το ακόλουθο ψήφισμα.

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

1. απορρίπτει κατηγορηματικά, για μία ακόμη φορά, κάθε μορφή βίας και καταδικάζει ανεπιφύλακτα κάθε τρομοκρατική επίθεση ή απειλή γενικά, και ειδικότερα εκείνες που προέρχονται από την ΕΤΑ και στρέφονται ενάντια στους Βάσκους δημοτικούς συμβούλους·

2. εκφράζει, εξ ονόματος των τοπικών και περιφερειακών πολιτικών παραγόντων ολόκληρης της Ευρώπης, την αναγνώρισή της και την αλληλεγγύη της προς τις οικογένειες των πολυάριθμων θυμάτων·

3. εκφράζει την αδελφική και ειλικρινή της υποστήριξη προς όλους τους δημοτικούς συμβούλους που αποτέλεσαν στόχο επιθέσεων και απειλών και τους ενθαρρύνει να συνεχίσουν τη δημοκρατική τους δραστηριότητα προασπίζοντας τη δημοκρατία, την ελευθερία και το κράτος δικαίου, παρά τις φοβερές συνθήκες υπό τις οποίες αναγκάζονται να ασκούν τα πλέον θεμιτά δικαιώματά τους·

4. εκφράζει επίσης την υποστήριξή της και την αλληλεγγύη της προς τις ισπανικές αρχές, τα δημοκρατικά πολιτικά κόμματα και προς όσους θα θέσουν υποψηφιότητα στις προσεχείς εκλογές κάτω από την αφόρητη αυτή τρομοκρατική πίεση·

5. εκφράζει την επιθυμία να ενισχυθεί η αστυνομική και δικαστική συνεργασία μεταξύ των κρατών μελών για την εξάλειψη κάθε μορφής τρομοκρατίας στο εσωτερικό της ΕΕ·

6. καταδικάζει όλους όσους συμμετέχουν σε εγκληματικές πράξεις, τις επιτρέπουν, τις προκαλούν, τις υποστηρίζουν ή τις εκτελούν· και αποδοκιμάζει κάθε προσπάθεια οποιουδήποτε να επωφεληθεί από την κατάσταση αυτή για να αποκομίσει πολιτικά οφέλη·

7. αναθέτει στον Πρόεδρό της να διαβιβάσει το παρόν ψήφισμα στην Ευρωπαϊκή Επιτροπή, στο Συμβούλιο, στο Ευρωπαϊκό Κοινοβούλιο και στην Ισπανική και τη Βασκική κυβέρνηση.

Βρυξέλλες, 10 Απριλίου 2003.

Ο Πρόεδρος

της Επιτροπής των Περιφερειών

Albert Bore